Kollektiivmärgukirja sisulist põhjendatust, temas esitatud andmete tõelisusele vastavust rõhutas Peterson ülekuulamisel täiesti veendununa. Kui maakohtu assessor Mensenkampff püüdis üksikasjaliselt iga punkti vastu polemiseerida, oli kaebe­alune kogu aeg kindlas ning aktiivses kaitsepositsioonis. Üldiselt lõi ta assessori rünnakud õige efektselt tagasi. Ainult mõnede pisi­asjade suhtes tundus ta nagu hätta jäävat.  Juhtunud võimalikke väärseisukohti ja põhjendamatuid üldistusi vabandas kaebealune asjaoluga, et tal tulnud palvekirja koostamisel kohati liiga kinni pidada talupoegade soovidest. Ta vaielnud küll nende mõnede väidete vastu, kuid nad ei olevat lasknud end ümber veenda.